Music Export Estonia tegi kokkuvõte tunnustust väärivate Eesti  artistide tegemistest välisriikides. Muusikaliselt ennast väga erinevalt väljendavad esinejad on võitnud kuulajate poolehoiu paljudes riikides. Nagu öeldakse- muusika ei tunne riigipiire!    Mihkel Poll  Mihkel Poll võitis 11. veebruaril mainekal Yamaha konkursi Londonis ja pälvis professionaalide tunnustuse kui parim noor klaveritalent Suurbritannias. Konkursi kohta lisainfot leiad SIIT. Mihkel Pollil on 2011. aastal kontserdid 8 riigis, nende hulgas Kesk-Euroopa turnee koos Põhjamaade Sümfooniaorkestriga (dirigent Anu Tali), kus ta esitab Griegi Klaverikontserti. Kontsertturnee kohta lisainfot leiad  SIIT. Mihkel Polli projekte on toetanud MTÜ Eesti Muusika Eksport ja Eesti Autorite Ühing. Lisainfo Mihkel Polli kodulehel www.mihkelpoll.com    Pille Lille Muusikute Toetusfond  Pille Lille Muusikute Toetusfond (PLMF) tegeleb Eesti professionaalsetele interpreetidele välisesinemiste korraldamisega neljandat aastat. 18. detsembril 2010 esitles PLMF keelpillitriot Kristina Kriit (viiul), Toomas Nestor (vioola) ja Henry-David Varema (tšello) Prahas Czech Touches of Music festivalil. 2011 jaanuari lõpus leidis PLMF võimaluse viiuldaja Anna-Liisa Bezrodny'le ja tšellist Henry-David Varemale kahe kontserdi korraldamiseks Londonis  koos Vene pianisti Alexander Karpeyeviga. Anna-Liisa oli ka PLMF'i poolt esitatud maineka Borletti-Buitoni Trust'i 2010.a. preemia nominendiks. Lisainfo: www.plmf.ee    Boogie Company  Jaanuaris ilmus Boogie Company'l album "God is Dancing Jive" koostöös Soome plaadifirmaga AXR Music. Plaat on pälvinud positiivset tähelepanu ja lugusid esitatakse mitmetes Soome raadiojaamades. Lisaks Eestile ja Soomele on ettevalmistamisel kontsertturneed  Saksamaale, Austriasse ja Lätisse. Boogie Company on esindatud oma materjalidega ka Los Angeleses toimuval ülemaailmsel seminaril Worldwide Radio Summit 2011 ja maailma ühel olulisemal uut muusikat tutvustaval muusika, meedia ja tehnoloogiaseminaril Musexpo 2011. Lisainfo Boogie Company kodulehel www.boogie.ip.ee    Ewert & The Two Dragons  Sügisel Läti indie-labeliga I Love You Records plaadilepingu sõlminud Ewert & The Two Dragons  viimistleb hetkel enda teist kauamängivat nimega "Good Man Down". Albumi esimene singel "(In The End) There's Only Love" on juba praegu kõrges rotatsioonis ja edetabelites nii Eestis, Lätis kui ka Leedus. Aprillis antakse uut materjali tutvustava tuuri raames kontserte lisaks Eestile ka Soomes, Lätis ja Leedus. Lisainfo Ewert & The Two Dragonsi kodulehel www.myspace.com/ewertandthetwodragons    Bedwetters  Bedwetters  keskendub 2011. aastal tuuritamisele. 9. märtsil algab miniturnee Riiast, mille raames esinetakse Lätis, Leedus, Poolas, Ungaris, Sloveenias, Austrias ja Serbias. 28. aprillil astub Bedwetters üles Londoni klubis The Borderline. Lisainfo Bedwettersi kodulehel www.myspace.com/bedwettersband    Marya Roxx  Marya Roxx andis välja debüütalbumi "Payback Time" koos Inglismaa plaadifirmaga Global Music / Demolition D2. Plaat on  saanud positiivset vastukaja Inglismaa, Saksamaa, Austria, Šveitsi, Prantsuse ja Ameerika pressis. Marya Roxx'i video "21?!" on olnud playlistides Inglismaa muusikakanalis Szuzz TV, mis tegi ka eraldi saate Maryaga ja Saksamaa telekanalis Imusic. Kevadel ilmub plaat Soomes. 2011. aastal kavas kontserdid erinevatel Euroopa festivalidel ja klubides (Inglismaa, Saksamaa, Prantsusmaa, Soome, Rootsi, Tšehhi, Belgia, Holland, Austria). Marya Roxx osaleb Worldwide Radio Summit'il ja maailma ühel olulisemal uut  muusikat tutvustaval muusika, meedia ja tehnoloogiaseminaril Musexpo 2011. Lisainfo Marya Roxx'i kodulehel www.maryaroxx.com